মধ্যবিত্তের জন্য সুখবর। নগদ টাকার অভাবে অনেকেই ব্যাঙ্ক থেকে নেওয়া ঋণের ইএমআই সময়মতো দিতে পারছেন না। এই অবস্থায় সাধারণ মানুষের পাশে দাঁড়াল রিজার্ভ ব্যাঙ্ক অফ ইন্ডিয়া।
৬০ দিনের জন্য ছাড় দেওয়ার ঘোষণা করল রিজার্ভ ব্যাঙ্ক অফ ইন্ডিয়া। সমস্ত ব্যাঙ্ককে এই নির্দেশ পাঠানো হয়েছে সোমবার। ১ নভেম্বর থেকে ৩১ ডিসেম্বরের মধ্যে যে সব ব্যাঙ্ক ঋণ শোধ করতে হবে তা নির্ধারিত দিনের থেকে ৬০ দিন পরেও করা যাবে। এই সময়ে বিভিন্ন ব্যাঙ্কে পুরনো নোট বদল, টাকা জমা দেওয়ার যে বিপুল চাপ তার মধ্যে ঋণ পরিশোধের টাকা জমা দেওয়ার চাপ কমাতেই এই উদ্যোগ। একই সঙ্গে নগদ টাকার অভাবের সময়ে অনেকেই নির্দিষ্ট দিনের মধ্যে ব্যাঙ্কে ঋণ পরিশোধের টাকা জমা দিতে পারছেন না। এ সব দেখেই এই সিদ্ধান্ত নিয়েছে রিজার্ভ ব্যাঙ্ক। ১ কোটি টাকা পর্যন্ত যে কোনও ব্যাঙ্ক ঋণের ক্ষেত্রে এই সুবিধা পাওয়া যাবে বলে জানানো হয়েছে।